პეტრ ჩეხი
პეტრ ჩეხი (ჩეხ. Petr Čech [ˈpɛtr̩ ˈtʃɛx] ) (დ. 20 მაისი, 1982) — ჩეხი ყოფილი ფეხბურთელი, ბოლოს თამაშობდა ლონდონის „არსენალსა“ და ჩეხეთის ეროვნულ ნაკრებში მეკარის პოზიციაზე. წარსულში ჩეხი თამაშობდა პლზენის „ვიქტორიაში“, ბლშანის „ხმელში“, პრაღის „სპარტაში“ და „რენში“. იგი შეყვანილი იყო 2004 წლის ევროპის საფეხბურთო ჩემპიონატის სიმბოლურ ნაკრებში, როდესაც ის დაეხმარა თავისი ქვეყნის ნაკრებს ნახევარფინალში გასვლაში.ჩეხმა ასევე მიიღო 2004-05, 2006-07 და 2007-08 წლების სეზონების ჩემპიონთა ლიგის საუკეთესო მეკარის წოდება. იყო პფსფას და ჩემპიონთა ლიგის სიმბოლური ნაკრებების წევრი 2006 წელს. ჩემპიონთა ლიგაზე ჩატარებული აქვს 180 მატჩი. ჩეხს ეკუთვნის რამდენიმე რეკორდი. ჩეხეთის ნაკრებში 855 წუთის განმავლობაში შეინახა კარი მშრალად. პრაღის „სპარტაში“ 928 წუთის განმავლობაში არ გაუშვია გოლი 2001-02 წლების სეზონში. 2004-05 წლების სეზონში ჩეხს 1,025 წუთის განმავლობაში გოლი არ გაუშვია. ჩეხს მოგებული აქვს პრემიერლიგის ოქროს ხელთათმანი 2004-05 და 2009-10 წლების სეზონებში. ფეხბურთის ისტორიის და სტატისტიკის საერთაშორისო ფედერაციამ 2010 წელს დაასახელა მსოფლიოს 5 საუკეთესო მეკარეს შორის იკერ კასილასთან, ჟულიო სეზართან, მანუელ ნოიერთან და მაარტენ სტეკელენბურგთან ერთად.